Վիճակագրական դիտարկում

Վիճակագրական դիտարկում, վիճակագրական հետազոտության առաջին փուլը, սոցիալ-տնտեսական երևույթների ու պրոցեսների վերաբերյալ մասսայական տեղեկությունների պլանաչափ, գիտականորեն կազմակերպված հավաքում։ Կազմակերպվում է երկու ձևով՝ 
ա․ հաշվետվություն, 
բ․ հատուկ (մարդահամարներ, սոցիոլոգիական հետազոտություններ)։ 
Ըստ փաստերի գրանցման հաճախականության վիճակագրական դիտարկում ստորաբաժանվում է՝ 
ա․ անընդհատի կամ ընթացիկի, որի ժամանակ փաստերը բացահայտվում և գրանցվում են դրանց առաջացմանը համեմատ, 
բ․ ընդհատվողի, որի դեպքում փաստերը գրանցվում են պարբերաբար։ 
Ըստ հետազոտվող համակցության միավորների ընդգրկման տարբերում են՝ 
ա․ համատարած՝ հաշվառվում են ուսումնասիրվող համակցության բոլոր միավորները, և 
բ․ ոչ համատարած վիճակագրական դիտարկում՝ գրանցվում են ուսումնասիրված համակցության ոչ բոլոր միավորները (վերջինս լինում է՝ հիմնական զանգվածի, անկետային, մենագրական և ընտրանքային)։ 
Իրականացման եղանակից ելնելով տարբերվում են՝ անմիջական, փաստաթղթային և հարցումային (գրավոր և բանավոր) դիտարկումներ։ 
Վիճակագրական դիտարկում անցկացվում է նախապես մշակված պլանով, որը բովանդակում է ծրագրամեթոդաբանական (դիտարկման նպատակի ու խնդիրների սահմանում, օբյեկտի ու միավորի որոշում, ծրագրի մշակում, տեսակի ու եղանակի ընտրություն) կազմակերսյական հարցեր։

Վիճակագրություն